Nu har Dan Sandberg, ejer og bygherre på Nørrehuset, anmodet danske virksomheder med overenskomst, om at afgive tilbud på færdiggørelsen af huset. Det er det byggefagforeningerne har kæmpet for med en blokade, der snart har varet i et halvt år. Da de første arbejdsgivere skulle ind for at afgive et bud opstod der tvivl om deres hensigt. -Havde de bare kontaktet os, så ville virksomhederne selvfølgelig være blevet budt velkommen med kaffe og kage, for at hindre overenskomstdækkede virksomheder i at komme ind på pladsen er stik imod vores mål med blokaden, siger John Andersen, TIB. Folkene bag blokaden havde regnet med at blive kontaktet, hvis lokale arbejdsgivere gik ind på pladsen for at afgive bud. -Vi har trods alt været medvirkende til deres mulighed for at overtage arbejdet fra det polske firma, der ikke havde overenskomst, siger John Andersen. Indtil det er afklaret, hvem der skal færdiggøre arbejdet, og om det bliver virksomheder med overenskomst, er blokadevagterne stadig på vagt overfor personer, der ønsker at udføre arbejde på Nørrehus.

Opsummering:
I snart et halvt år har fagforeninger i Brønderslev protesteret i mod et byggeri, hvor der gik polske arbejdere uden overenskomst. Enden på striden er måske nær.